<classify> Katika mchezo uliopita Ruvu Shooting walijikuta wakiambulia kipigo cha bao 1-0 kutoka kwa Mgambo ya Tanga, ukiwa ni mchezo wa pili kupoteza tangu kuanza kwa raundi ya nane hivi karibuni.Akizungumza na gazeti hili jana msemaji wa Ruvu Masau Bwire alisema Yanga ni timu ya kawaida kwao, hivyo hawaiogopi kwani wamedhamiria kupambana kuhakikisha wanaondoka na ushindi.Yanga tunaiona ni timu ya kawaida, hatuwaogopi kwa hiyo mashabiki wasihofu kikosi kiko vizuri kinaendelea na mazoezi ili kuifunga katika mchezo wetu ujao, alisema.Akizungumzia mchezo wao dhidi ya Mgambo, Bwire alisema ulikuwa mgumu kwani kila timu ilijiandaa na kwamba makosa yao yaliigharimu na kufungwa.Alisema Kocha Mkuu Tom Olaba ameshaona mapungufu na kuahidi kuyafanyia kazi yasijirudie katika michezo ijayo.Bwire aliwahimiza mashabiki wa timu hiyo kutokatishwa tamaa na matokeo mabovu waliyoyapata katika mchezo wao dhidi ya Mgambo badala yake wazidishe ushirikiano na mshikamano katika kuiandaa timu ili waibuke na ushindi katika mchezo dhidi ya Yanga.  <topic>: michezo 